kui panna kokku tallinn ja pühad, siis saabub kaos. ausalt. minu kaos hakkas tegelikult pihta juba neljapäeva pärastlõunal, täpsemalt kell üks, kui direktor kutsus kõik töötajad alla sinisesse tuppa, et muna koksida ja torti süüa. munade asemel (sest kes neid ometi keeta viitsib?) oli munaliköör, mida samuti üsna edukalt koksida andis. kujutage ise ette, kui viitsite. kell kaks väljusin üsna rahulolevalt kontorist ja korjasin bussijaamast tauno üles. tauno jaoks võrdub tallinn pubiga,  mispeale me siis kablutasime vana villemisse, kallasime ühed joogid sisse, siis korra veel töölt läbi, et üks pilt kätte saada (mitte et maja juba kinni oleks olnud ja me valvele šokki ei põhjustanud), kondiväänaja juurde ja lõpuks koju, kus mul õnnestus valmistada süüa poolele armeele. mispeale selgus, et ma vist olen selgeltnägija, sest peale emme saabusid koju veel issi ja onu paul, kes rääkis lõbusaid lugusid meie uuest rahandusministrist, kes on sama küla mees kui ta isegi ja olek oli üleüldiselt ka  üsna hüsteeriline.